MTIHANI WA WA PAMOJA WA MOKASA

***Kenya Certificate of Secondary Education***

***102/3 -*** KISWAHILI – Karatasi ya 3

FASIHI

Disemba 2021 - Muda: Saa 2 ½

**Maagizo:**

1. Andika jina lako na nambari yako ya mtihani katika nafasi ulioachiwa hapo juu.
2. Tia sahihi yako kisha uandike tarehe ya mtihani katika nafasi ulizoachiwa hapo juu.
3. Jibu maswali **manne** pekee.
4. Swali la kwanza ni la **lazima**.
5. Maswali hayo mengine matatu yachaguliwe kutoka sehemu nne zilizobakia, yaani: Tamthilia, Riwaya, Hadithi fupi, na Ushairi.
6. Usijibu maswali mawili kutoka sehemu moja.
7. Majibu yote lazima yaandikwe kwa lugha ya Kiswahili.
8. Karatasi hii ina kurasa 8 zilizopigwa chapa.

Watahiniwa ni lazima wahakikishe kwamba kurasa zote za karatasi hii zimepigwa chapa sawasawa na kuwa maswali yote yamo.

**KWA MATUMIZI YA MTAHINI PEKEE:**

|  |  |  |
| --- | --- | --- |
| **Swali** | **Upeo** | **Alama** |
| **1** | **20** |  |
|  | **20** |  |
|  | **20** |  |
|  | **20** |  |
| **JUMLA** | **80** |  |

**SEHEMU YA A: FASIHI SIMULIZI**

**1. Lazima**

*Soma kifungu kifuatacho kisha ujibu maswali.*

Ndimi Chesirwo, kijana barubaru,

Ndume na gwiji, la ukoo mtukufu,

Najivunia umahiri, kusakata kandanda.

Tazama umbo langu, guu mithili ya jokovu,

Kifua cha miraba, weusi wa kijungu,

Wenzangu wanienzi, na hata kuduwaa.

Misuli ni tinginya,

Kijijini nasifika,

Wazee kunienzi,

Mabinti kunikabidhi.

**Maswali**

1. Tambua utungo huu na uthibitishe jibu lako. (alama 2)
2. Kwa kurejelea hoja zozote nane, jadili sifa za utungo uliotambua katika (a) (alama 8)
3. (i) Eleza maana ya maghani. (alama 1)

(ii) Taja na ueleze tofauti za aina mbili za maghani. (alama 4)

1. Eleza jinsi jamii ya kisasa inavyojaribu kuendeleza fasihi simulizi. (alama 5)

**SEHEMU YA B: RIWAYA**

**Assumpta Matei: Chozi la Heri**

**Jibu swali la 2 au la 3**

2. Watu wengi huko mashambani hutegemea mashamba, mvua haijakubali kunyesha kwa muda. Wengi wa wanaofanya kazi za ajira, hufanya kazi za kijungu jiko.

1. Bainisha muktadha wa dondoo hili. (alama 4)
2. Bainisha mbinu nne za kimtindo katika dondoo hili. (alama 4)
3. Eleza nafasi ya msemaji katika kuendeleza maudhui riwayani. (alama 12)

3. (a) Inasikitisha kwamba badala ya kuiongoza jahazi letu wameligongesha mwamba bila kujua. Eleza jinsi warejelewa katika riwaya nzima walivyogongesha mwamba jahazi lao. (alama 14)

(b) Neno jahazi limetumika kitamathali. Onyesha jinsi tamathali hiyo ilivyotumika riwayani. (alama 6)

**SEHEMU YA C: USHAIRI**

**Jibu swali la 4 au la 5**

4. Soma shairi hili kisha ujibu maswali:

**Wanaume ni Wanyama**

Nakumbuka vyema sana, sisahau siku ile

Nilipoitwa na nina, akanipa ya kivyele

Mwanangu u msichana, nakuasa usikile

Si watu waone vile, wanaume ni wanyama.

Kuwa umevunja ungo, ni hali ya maumbile

Bora uwapo na bongo, anasa uzikimbile,

Ukijitia maringo, utatungwa mimba mbele

Si watu waone vile, wanaume ni wanyama.

Ngawa waje na manoti, “Nakupenda” wakwambile

Wakuvalie makoti, usiwaachie mbele

Hata wapige magoti, wambile mna kelele

Si watu waone vile, wanaume ni wanyama.

Ngono ni tendo la suna, Amina sikimbile

Wala miguu halina, kwamba lingekukimbile

Muhimu kwako Amina, kwanza uthamini shule

Si watu waone vile, wanaume ni wanyama.

Kuzurura mitaani, si tabia njema ile

Unapotoka nyumbani, fululiza hadi shule

Si kwenda vichochoroni, kuwaona kina wale

Si watu waone vile, wanaume ni wanyama.

Uwe mwana msikizi, yano uyazingatile

Mengine kuhusu penzi, mwanangu taonywa shule

Kama mameyo mzazi, nimekuonya kimbile

Si watu waone vile, wanaume ni wanyama

Wakaja kina Hamadi, mwana wa Mzee Sule

Kwangu wakapiga hodi, hata mkuu wa shule

Ila nikajitahidi, kukwepa mitego ile

Si watu waone vile, wanaume ni wanyama.

Na kuna Karisa, mwanafunzi kule shule

Akawa hunipapasa, name pia vilevile

Mwishowe itakupasa, tugawe tunda tulile

Si watu waone vile, wanaume ni wanyama.

Nani akachovya uto, wa asali tamu vile

Na kisha aape kuto, kula asali milele

Kuwa mjamzito, wamenifukuza shule

Si waone vile, wanaume ni wanyama.

Karisa yu vilevile, angali ywaenda shule

Na mie kitumbo mbele, ninajikuna upele

Yameshatumia yale, niloonywa siku ile

Si watu waone vile, wanaume ni wanyama.

Maswali:

1. Hili ni shairi la aina gani? Toa sababu. (alama 2)
2. Eleza dhamira ya shairi hili. (alama 2)
3. Bainsha mambo manne ambayo nafsineni anatoa kama ushauri kwa nafsinenewa. (alama 4)
4. Huku ukitoa mifano, bainisha vipengele vitatu vya kimtindo ambapo mshairi ametumia kufanikisha uwasilishaji wa utungo huu. (alama 3)
5. Tambua uhuru wa kishairi uliotumiwa kwa kurejelea mifano mitatu. (alama 3)
6. Andika ubeti wa sita kwa lugha nathari. (alama 4)
7. Bainisha nafsineni katika shairi hili. (alama 2)

5. Soma shairi hili kisha ujibu maswali:

* 1. Nikiwa na njaa na matambara mwilini

Nimehudumika kama hayawani

Kupigwa na kutukanwa

Kimya kama kupita kwa shetani

Nafasi ya kupumzika hakuna

Ya kulala hakuna

Ya kuwaza hakuna

Basi kwani hili kufanyika

Ni kosa gani lilotendeka

Liloniletea adhabu hii isomalizika?

* 1. Ewe mwewe urukaye juu angani

Wajua lililomo mwangu moyoni

Niambie pale mipunga inapopepea

Ikatema miale ya jua

Mamangu bado angali amesimama akinisubiri?

Je, nadhari hujitokeza usoni

Ikielekea huku kizuizini?

* 1. Mpenzi mama, nitarudi nyumbani

Nitarudi hata kama ni kifoni

Hata kama maiti yangu imekatikakatika

Vipande elfu, elfu kumi

Nitarudi nyumbani

Nikipenya kwenye ukuta huu

Nikipitia mwingine kama shetani

Nitarudi mpenzi mama...

Hata kama kifoni.

**Maswali**

1. Lipe shairi hili kichwa mwafaka (alama 1)
2. Tambua nafsineni katika shairi hili (alama 1)
3. Eleza toni katika shairi hili (alama 1)
4. Taja mambo manne ambayo mshairi analalamikia (alama 4)
5. Fafanua dhamira katika shairi hili (alama 2)
6. Thibitisha kuwa hili ni shairi huru (alama 4)
7. Taja na ufafanue sifa mbili za mshairi (alama 2)
8. Fafanua mbinu tatu za kimtindo zilizotumika katika ubeti wa tatu. (alama 3)
9. Eleza maana ya maneno yafuatoyo kama yalivyotumiwa katika shiari hili (alama 2)

i) Hayawani

ii) Nadhari

**SEHEMU YA D: TAMTHILIA**

**P. Kea: Kigogo**

**Jibu swali la 6 au la 7**

6. Huwezi kuyang’amua kwa kuwa umeyafumbia macho. Hujaibambua ngozi yako ya zamani.

1. Eleza muktadha wa dondoo hili. (alama 4)
2. Eleza mbinu za kimtindo zinazojitokeza katika dondoo hili. (alama 4)
3. Kwa kurejelea tamthilia nzima, thibitisha kuwa mzungumziwa hajaibambua ngozi yake ya zamani. (alama 12)

7. (a) Asasi ya ndoa imo hatarini katika jamii ya kisasa. Tetea kauli kwa mifano kumi katika tamthilia. (alama 10)

(b) Eleza umuhimu wa Babu katika Tamthilia ya **Kigogo**. (alama 10)

**SEHEMU YA E: HADITHI FUPI**

**A. Chokocho na D. Kayanda:**Tumbo Lisiloshiba na Hadithi Nyingine

**Jibu swali la 7 au la 8**

7. (a) *A. Chokocho*: “**Masharti ya Kisasa**”

“Mwanzoni bila ya shaka, mambo hayakufikia kiasi hicho. Pale alipokuwa kufa na kupona akimtafuta Kiadawa, alipokuwa kiguu na njia akimwinda kama kunguru mwerevu, moyoni mwake alidhani anafuata nyuki apate kula asali. Ajabu lakini, kwa nini misumari ya nyuki inamuuma sasa ila si wakti ule wa tama ya ushindi ilipokuwa mbali, mbingu na ardhi?”

(i) Bainisha vipengele vine vya kimtindo vilivyotumiwa kwenye dondoo. (alama 4)

(ii) Onyesha jinsi mrejelewa alivyokuwa ameumwa na misumari ya nyuki. (alama 6)

1. *A. Chokocho*: “**Tulipokutana Tena”**

“Mimi pia nilifurikwa na machozi lakini sikuyafuta. Nilibaki kushangazwa tu kusikia ukweli wenye makali yaliyochinja bila huruma”.

Eleza kilichowaliza warejelewa katika dondoo hili. (alama 10)

8. *A. Abdulla Ali*: “**Ndoto ya Mashaka”**

Kwa nini matajiri wanazidi kutajirika na fukara wanazidi kufukarika na kudidimia?

1. Bainisha muktadha wa dondoo hili. (alama 4)
2. Fafanua umuhimu wa msemaji. (alama 3)
3. Eleza maudhui yanayojitokeza katika dondoo hili. (alama 2)
4. Bainisha tamathali moja iliyotumika katika dondoo. (alama 1)
5. Ufukara ni kikwazo kikubwa katika maisha ya wananchi wa kawaida. Huku ukitoa hoja kumi, tetea ukweli wa kauli hii ukirejelea hadithi ya **Ndoto ya Mashaka**. (alama 10)